CELEX: 32007D0727
Language: sl
Date: 2007-11-08 00:00:00
Title: 2007/727/ES: Odločba Sveta z dne 8. novembra 2007 o odobritvi Republiki Sloveniji, da v interesu Evropske skupnosti ratificira Protokol z dne 12. februarja 2004 o spremembah Pariške konvencije z dne 29. julija 1960 o odgovornosti tretjim na področju jedrske energije

13.11.2007   
            
            
               SL
            
            
               Uradni list Evropske unije
            
            
               L 294/23
            
         
      ODLOČBA SVETA
   
   z dne 8. novembra 2007
   o odobritvi Republiki Sloveniji, da v interesu Evropske skupnosti ratificira Protokol z dne 12. februarja 2004 o spremembah Pariške konvencije z dne 29. julija 1960 o odgovornosti tretjim na področju jedrske energije
   (2007/727/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti, zlasti člena 61(c) in 67 v povezavi s prvim pododstavkom člena 300(2) in drugim pododstavkom člena 300(3) Pogodbe,
   ob upoštevanju predloga Komisije,
   ob upoštevanju privolitve Evropskega parlamenta,
   ob upoštevanju naslednjega:
   
               (1)
            
            
               Protokol z dne 12. februarja 2004 (v nadaljnjem besedilu „Protokol“) o spremembi Konvencije z dne 29. julija 1960 o odgovornosti tretjim na področju jedrske energije, kakor je bila spremenjena z Dodatnim protokolom z dne 28. januarja 1964 in Protokolom z dne 16. novembra 1982 (v nadaljnjem besedilu „Pariška konvencija“), vsebuje določbe, ki vplivajo na določbe iz Uredbe Sveta (ES) št. 44/2001 z dne 22. decembra 2000 o pristojnosti in priznavanju ter izvrševanju sodnih odločb v civilnih in gospodarskih zadevah (1). To področje je pod izključno pristojnostjo Skupnosti.
            
         
               (2)
            
            
               Z Odločbo 2003/882/ES (2) je Svet pooblastil države članice pogodbenice Pariške konvencije za podpis navedenega Protokola v interesu Skupnosti.
            
         
               (3)
            
            
               Z Odločbo 2004/294/ES (3) je Svet istim državam članicam odobril, da v interesu Skupnosti Protokol ratificirajo ali k njemu pristopijo. V skladu s členom 2 navedene odločbe, države članice sprejmejo potrebne ukrepe za sočasno deponiranje listin o ratifikaciji Protokola ali pristopu k njemu, če je le mogoče pred 31. decembrom 2006.
            
         
               (4)
            
            
               Odločba 2004/294/ES se je nanašala na tiste države članice, ki so bile članice Skupnosti na dan 8. marca 2004, razen Avstrije, Danske, Irske in Luksemburga, kot izhaja iz združene uporabe člena 1(3) in člena 4 omenjene odločbe.
            
         
               (5)
            
            
               Republika Slovenija je pogodbenica Pariške konvencije in je 12. februarja 2004 v svojem imenu podpisala Protokol. Ker je bila Odločba 2004/294/ES naslovljena le na nekatere države članice, se Republike Slovenije po njenem pristopu k Evropski uniji dne 1. maja 2004 ni moglo obravnavati kot naslovnice na podlagi člena 53 Akta o pristopu iz leta 2003.
            
         
               (6)
            
            
               Za Združeno kraljestvo in Irsko je Uredba (ES) št. 44/2001 zavezujoča in zato sodelujeta pri sprejetju te odločbe.
            
         
               (7)
            
            
               V skladu s členoma 1 in 2 Protokola o stališču Danske, priloženega k Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri sprejetju te odločbe, ki zanjo ni zavezujoča in se tam ne uporablja.
            
         
               (8)
            
            
               Ratifikacija Protokola s strani Republike Slovenije ne vpliva na položaj držav članic Skupnosti, ki niso pogodbenice Pariške konvencije –
            
         SPREJEL NASLEDNJO ODLOČBO:
   Člen 1
   Brez poseganja v pristojnosti Skupnosti, Republika Slovenija v interesu Skupnosti ratificira Protokol o spremembah Pariške konvencije.
   Ta ratifikacija ne vpliva na položaj tistih držav članic Skupnosti, ki niso pogodbenice Pariške konvencije.
   Člen 2
   Republika Slovenija sprejme potrebne ukrepe za deponiranje listin o ratifikaciji Protokola, če je to mogoče, sočasno z državami članicami, na katere je naslovljena Odločba 2004/294/ES.
   Člen 3
   Republika Slovenija ob ratifikaciji Protokola pisno obvesti generalnega sekretarja Organizacije za gospodarsko sodelovanje in razvoj, da je bila ratifikacija izvedena v skladu s to odločbo.
   Člen 4
   Ta odločba je naslovljena na Republiko Slovenijo.
   
      V Bruslju, 8. novembra 2007
      
         
            Za Svet
         
         
            Predsednik
         
         R. PEREIRA
         
      
   
   
      (1)  UL L 12, 16.1.2001, str. 1. Uredba, kakor je bila nazadnje spremenjena z Uredbo (ES) št. 1791/2006 (UL L 363, 20.12.2006, str. 1).
   
      (2)  UL L 338, 23.12.2003, str. 30.
   
      (3)  UL L 97, 1.4.2004, str. 53.